Suid Afrikaanse Nuus Thread - Page 23 - Stormfront
Page 23 of 226 « First < 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 73 123 > Last »
07-30-2005, 09:22 AM #221
'Superhelde' betoog om geskeide pa's te help
KAAPSTAD. - Motoriste hier se koppe het gister so woes gedraai dat daar selfs 'n ligte motorongeluk was toe Batman, Robin, Spiderman en 'n paar ander superhelde op 'n halfgeboude verkeersbrug in Roggebaai pers fakkels begin brand het.
Dié lede van die organisasie Vaders vir Geregtigheid het daarna na die hooggeregshof hier gery, waar twee met wapperende mantels en 'n banier teen die gebou uitgeklouter en op 'n vensterbank op die derde verdieping gaan sit het.
Volgens dr. Steven Pretorius, die man in die Batman-pak, was die oogmerk van hul kaskenades om die nuwe Kaapse tak van hul organisasie bekend te stel. Vaders vir Geregtigheid beywer hom wêreldwyd om verbeterde toegang vir geskeide pa's tot hul kinders te bewerkstellig.
Lede van die organisasie trek gereeld soos superhelde aan en betoog in openbare plekke. In onlangse gevalle het 'n Batman teen Buckingham-paleis in Londen se mure uitgeklim, terwyl 'n ander lid van die organisasie betrap is toe hy by die Britse Big Brother-huis wou inglip.
Die organisasie het volgens Pretorius reeds lede in meeste Suid-Afrikaanse stede en gaan soortgelyke optredes landwyd reël.
Die optrede gister in Roggebaai is glo "baie goed ontvang", hoewel drie motors in die pad onder die brug in 'n ligte botsing betrokke was toe hul aandag deur die "superhelde" afgetrek is. "Ten minste het die ongeluk die polisie besig gehou," het Pretorius gesê.
Die halfgeboude brug is glo vir hul betoging gekies omdat die stukkende brug aan "stukkende families en stukkende ouer-kind-verhoudings" herinner.
07-30-2005, 09:34 AM #222
"Dít het my man 3 laat moor"
'N Liefdesverhouding wat versuur het, het dalk tot die grumoorde op 'n gesin van Benoni gelei.
Woensdagaand het mnr. Ernest van der Westhuizen (43) mnr. Jim Graham (48), sy vrou, Pearl (46), en hul dogter Nicole (16) doodgeskiet. Van der Westhuizen het selfmoord gepleeg toe die polisie by die toneel opdaag.
Die Graham-egpaar se jongste dogter, Kelly (14), is steeds in 'n bedenklike toestand in die Johannesburgse Hospitaal.
Volgens Van der Westhuizen se vrou, Leoni (44), het haar man en mev. Graham 'n buite-egtelike verhouding aangeknoop toe hulle by Protea Engineering in Boksburg gewerk het. Hulle het in Desember 'n onderneming begin wat myntoebehore koop en verkoop.
Van der Westhuizen het sy vrou belowe dat die verhouding tussen hom en mev. Graham verby is.
" Hy is nie die enigste skuldige nie. Ek weet nie hoe hy geknak het om 'n kind te skiet nie," het mev. Van der Westhuizen gister gesê.
Beeld het talle liefdesbriewe wat mev. Graham aan Van der Westhuizen geskryf het.
Mev. Van der Westhuizen sê dit het goed gegaan met die onderneming, maar haar man en mev. Graham het "in Mei of Junie een of ander helse argument" gehad. "Ek weet nie of hy wou ophou (met die verhouding) of wat nie."
Mnr. Graham het intussen sy vrou voor 'n keuse gestel: die onderneming of haar gesin. Op 18 Julie het sy aan Van der Westhuizen gesê sy wou haar onttrek.
Dit het dalk bygedra tot Woensdag se gruvoorval. Hulle sou eergister die finale reëlings oor die onderneming tref.
Volgens mev. Van der Westhuizen het haar man gesê Jim Graham dreig hom. Ek het hom al kwaad gesien, maar nog nooit só nie.
"Hy het my gedruk en gesê: 'Onthou, ek het jou baie lief,' en begin huil. Hy het soos 'n baba gesnik. Hy het gesê: 'Sy het my gebreek en my lewe gerü?neer en ek gaan haar breek,' en my gevra om hom te laat veras.
"Ek soek nie verskonings vir hom nie, maar hy het dit uit blindelingse woede gedoen. Al het hy wát gedoen, hy was nie die alleenoortreder nie. Wat daai man vir hom gesê het, het hom laat knak."
07-30-2005, 09:40 AM #223
Onteiening nuttig in grondhervorming - Wêreldbank-hoë
Onteiening is 'n legitieme en nuttige manier om grondhervorming toe te pas. Só sê mnr. Rogier van den Brink, 'n beleidskoördineerder van die Wêreldbank, in sy kritiek op 'n markgedrewe proses se onvermoë om grondhervorming te laat slaag.
"Markte sal grond nié herverdeel nié," het Van den Brink op die nasionale grondberaad in Johannesburg gesê.
"Die prys van grond in die mark weer spieël die inkomstepotensiaal van landboubedrywighede én ander waardes wat die mark daaraan, as 'n bate, toevoeg."
Hy sê nuwe boere kan gewoonlik net die landbou-waarde van grond bekostig en sal in 'n vrye mark dus altyd te kort skiet teen rykes se vermoë om grond te bekom.
Volgens Van den Brink dui ander lande se geskiedenis daarop dat ekonomieë permanent vinniger groei wanneer grond eweredig verdeel is, terwyl 'n oneweredige verdeling tot burgerlike onrus en ekonomiese krisisse lei.
"Suid-Afrika se grondwet meld dat 'n 'regverdige' prys vir grond betaal moet word. Dit sê niks van 'n 'markgedrewe' prys nie," het hy gesê.
Oor maniere waarop grondhervorming gefinansier kan word, sê Van den Brink in die meeste soortgelyke programme moet die begunstigdes 'n bydrae lewer.
" 'n Eie bydrae word aanbeveel omdat dit begunstigdes wat gewillig en in staat is om 'n plaas te bestuur, self uitsoek. So 'n bydrae moet nie buitensporig wees sodat dit armes uitsluit of nuwe boere met te veel skuld opsaal nie."
Volgens Van den Brink is 'n skuld-ekwiteitverhouding van nie meer as 30% nie aanvaarbaar.
Hy sê grondbelasting is ook 'n nuttige manier om grondhervorming te finansier en te versnel. Volgens hom kan dit só bepaal word dat dit bv. produktiewe en kleiner plase uitsluit. Grondbelasting sal ook meer ongebruikte grond in die markte beskikbaar stel en spekulasie ontmoedig.
Hoewel Van den Brink gesê het onteiening is 'n bruikbare deel van 'n hervormingstrategie, sal dit volgens hom nie veel doen om koste te verlaag nie.
"Slegs konfiskering verlaag koste, maar dit het ook ander ongewenste gevolge."
Oor die regering se bydrae tot grondhervorming, het Van den Brink gesê Suid-Afrika se fiskale ondersteuning verbeter beduidend. "Ons advies is altyd dat hoe gouer grondhervorming afgehandel word, hoe beter sal dit vir 'n land wees.
"Onopgeloste grondkwessies kan ontplof."
07-31-2005, 03:53 AM #224
SA nou Zim se enigste reddingsboei
Suid-Afrika is nou pres. Robert Mugabe se enigste oorblywende reddingsboei nadat die Zimbabwiese leier glo met leë hande van China teruggekeer het.
Afgesien van etlike handelsooreenkomste het Beijing net 'n skamele $6 miljoen (minder as R40 miljoen) aan die beleërde Mugabe toegestaan wat dringend op soek is na hulp vir Zimbabwe se skuld van nagenoeg $4,5 miljard (R27 miljard).
Volgens die Zimbabwe Independent sê "regeringsbronne" die Chinese het nie enige regstreekse hulp aangebied nie, maar ooreenkomste met Mugabe gesluit vir Zimbabwiese hulpbronne in ruil vir hulp. Broodnodige valuta vir die aankoop van brandstof, krag, medisyne en voedsel is egter nie bekom nie.
'n Woordvoerder van die Internasionale Monetêre Fonds (IMF), me. Francis Harden, het intussen uit Washington aan Rapport bevestig dat Zimbabwe dié instelling $290 miljoen (R1,74 miljoen) skuld en dat dié bedrag nóú betaalbaar is. Die IMF en die Wêreldbank het reeds samewerking met Zimbabwe opgeskort en as die agterstallige skuld nie vereffen word nie, kan die land uit die IMF geskop word.
Alles dui intussen daarop dat die Suid-Afrikaanse regering wil voortgaan met 'n lening aan Zimbabwe, hoewel die bedrag stellig aansienlik minder sal wees as die $1 miljard waaroor tot dusver bespiegel is. Dit kan glo eerder in die omgewing van R600 miljoen wees.
Talle navrae kon nie lig werp op die vraag of die kabinet reeds die lening goedgekeur het en veral watter politieke voorwaardes gestel gaan word nie. Een moontlike voorwaarde is dat die regerende Zanu-PF en die vernaamste opposisieparty in gesprek tree, 'n poging waarmee pres. Thabo Mbeki reeds sedert 2000 faal.
'n Senior lid van die Mugabe-kabinet en minister van staatsveiligheid, mnr. Didymus Mutasa, het egter aan Rapport gesê geen voorwaardes, behalwe die terugbetaling van die lening, sal vir Harare aanvaarbaar wees nie. Zanu-PF sal beslis ook nie onderhandelinge met die MDC aanknoop nie omdat dit bloot gaan oor die oorhandiging van mag aan die opposisieparty, iets waartoe Zanu-PF beslis nie bereid is nie.
Die MDC het op sy beurt afwysend gereageer op 'n uitlating deur die minister van finansies, mnr. Trevor Manuel, dat Suid-Afrika nie " 'n mislukte staat" op sy noordergrens kan bekostig nie. " 'n Mislukte staat op Suid-Afrika se grens gaan nie gekeer word deur 'n tirannie en diktatuur te finansier nie," sê die party se woordvoerder, mnr. Paul Themba Nyathi. "Mnr. Manuel en die Suid-Afrikaanse regering moet eerder by Mugabe daarop aandring dat hy die tirannie, wat 'n kenmerk van sy regering geword het, staak. Wat sê Suid-Afrika oor die vernietiging van mense se eiendom? Wat sê die Suid-Afrikaanse regering oor die vernietiging van die informele sektor wat 40% van die ekonomie uitmaak?
"Ons het al herhaaldelik gesê 'n lening gaan geensins die fundamentele probleme oplos nie. Zimbabwe het 'n koers ingeslaan wat bots met behoorlike ekonomiese bestuur en dit is die besteding van goeie geld aan 'n swak saak. Zimbabwe kan nie sy skuld betaal nie omdat hy sy ekonomiese basis vernietig het. Hulp is egter broodnodig in die lig van die huidige ontbering van mense, maar die regering behoort nie die tussenganger te wees nie."
Die MDC is heftig gekant teen enige Suid-Afrikaanse hulp aan Zimbabwe, behalwe as dit gepaardgaan met streng voorwaardes, onder meer die herstel van die demokrasie, onderhandelinge tussen die regering en opposisiegroepe oor 'n nuwe bedeling en 'n terugkeer na gesonde ekonomiese beleidsrigtings, sê Nyathi.
Die MDC-leier, mnr. Morgan Tsvangirai, het 'n beroep op die VN gedoen om 'n spesiale gesant na Zimbabwe te stuur om mensregvergrype te ondersoek. Zimbabwe het 'n "misdadige" staat geword, het Tsvangirai volgens ZimOnline gesê.
07-31-2005, 04:05 AM #225
Emfuleni ontken bedrog
Skokkende bewerings van grootskaalse bedrog en rassisme wat deur 'n voormalige werknemer van die Emfuleni-munisipaliteit teen dié instansie gedoen is, is die afgelope week ten sterkste deur die waarnemende munisipale bestuurder, mnr. Stanley de Klerk, ontken.
Dokumente wat dui op bedrog wat miljoene rande kan beloop, is deur die werknemer aan Rapport gestuur.
Die bron het gevra om nie geïdentifiseer te word nie uit vrees vir wraakoptrede.
Die munisipaliteit was die laaste maande in die nuus ná die tydelike skorsing van 34 amptenare te midde van 'n ondersoek na bedrog deur 'n onafhanklike ouditeursfirma. Dié poste word tans gevul deur werknemers van die maatskappy Phakamalele Solutions en die Sedibeng-distriksraad.
Die amptenare wat al in Februarie van hul poste onthef is, wag steeds op 'n tugverhoor deur die munisipaliteit. Só 'n verhoor moet binne drie maande plaasvind, anders kan 'n amptenaar weer sy of haar werksaamhede hervat.
Die bron sê die saak sloer omdat "iemand voordeel trek uit transaksies tussen Phakamalele en die munisipaliteit". Afskrifte van kwitansies vir transaksies wat tussen dié twee partye beklink is, dui op duisende en in een geval miljoene rande.
Die bron voer ook aan twee werknemers van Phakamalele gaan binnekort twee senior amptenare wat in Februarie geskors is se poste beklee.
Rapport kon ná vele probeerslae nie met iemand van Phakamalele in verbinding tree nie.
Die maatskappy is nie by Telkom gelys nie, en die telefoonnommers wat aangedui word op die kwitansies is óf buite werking óf hou aan lui.
'n Regskenner wat namens Rapport 'n maatskappy-soektog gedoen het, kon geen belastingnommer of maatskappy-registrasienommer vir dié maatskappy kry nie.
Volgens die kenner is alle transaksies wat tussen die munisipaliteit en die maatskappy plaasgevind het dus onwettig. "Die munisipaliteit mag volgens die Belastingwet, asook die Maatskappyewet, nie 'n transaksie aangaan met 'n ongeregistreerde maatskappy en 'n maatskappy sonder 'n belastingnommer nie."
De Klerk het gesê transaksies tussen Emfuleni en Phakamalele was wel wettig "omdat 'n maatskappy ingevolge die Belastingwet net kan registreer as hy 'n sekere inkomste per jaar verdien".
Volgens die Suid-Afrikaanse Inkomstediens mag 'n maatskappy registreer wanneer dit R300 000 per jaar verdien, maar kan ook vrywillig registreer sodra hy R20 000 in 'n twaalfmaandetydperk verdien.
De Klerk sê Phakamalele is aangestel om die munisipale struktuur reg te ruk en dat hulle die nodige kennis en vaardighede het om dit te doen.
Volgens hom het Emfuleni jaarliks 'n verlies van sowat R400 miljoen gely.
"Vandat sommige amptenare afgedank is, het ons in drie maande baie skuld ingehaal en lewer die munisipaliteit 'n beter diens."
Volgens De Klerk is die anonieme inligtingsbron 'n vrou wat geskors is weens bedrog en kan inligting wat deur sulke bronne verskaf word slegs bevraagteken word.
07-31-2005, 04:07 AM #226
Lasbriewe glo nie wettig nie oor foute
Miljoene lasbriewe word glo landwyd onwettig in verkeershowe uitgereik omdat landdroste na bewering bloot as "rubberstempels" optree.
Só sê 'n bekommerde regsgeleerde wat namens 42 vervoermaatskappye landwyd 'n klagte oor die magtiging van lasbriewe by die Landdrostekommissie ingedien het. Dié regsgeleerde wil nie gë?dentifiseer word nie uit vrees vir wraak.
In sy klagte verwys hy na onder meer voorvalle by die verkeershowe in Witbank, Germiston en Pretoria, maar beweer dit is 'n landwye tendens by verkeershowe.
Luidens dié klagte meen die regsgeleerde verkeersoortredings kom loshande die meeste op die land se hofrolle voor.
"Landdroste word dikwels, weens die groot getal van dié sake, op sleeptou geneem deur gebruike in verkeershowe. Van dié gebruike, wat feitlik landwyd voorkom, is dat verkeersafdelings self die hoflys vir verkeersoortredings saamstel .
"Weens die groot getal sake word die datum en tyd waarop die beskuldigde se naam na bewering uitgeroep is met 'n rubberstempel in die bepaalde ruimtes aangebring.
"In die meeste gevalle word beweer die beskuldigde se naam is om 09:00 uitgeroep.
"Dit is lagwekkend om voor te gee 'n paar honderd beskuldigdes se name kon op dieselfde tyd uitgeroep gewees het," lui die klagte.
In Germiston het 'n landdros na bewering lasbriewe gemagtig terwyl hy glo nooit die betrokke dag in die hof diens gedoen het nie.
Die klaer beweer lasbriewe is op 25 April deur verkeershowe in Pretoria gemagtig, hoewel daar glo op dié dag geen hofsitting was nie.
Luidens die klagte is die uitroep van name terwyl die landdros nie teenwoordig is nie, nie aanvaarbare of wettige getuienis nie.
"Landdroste ontvang pakke verkeersake en magtig lasbriewe in hul kantore terwyl die hof nie in sitting was nie onder die dekmantel dat dit in 'n kamerhof gedoen is.
"Die lasbriewe, met die handtekening van die landdros, bevestig valslik dat die beskuldigde se naam in sy of haar teenwoordigheid uitgeroep is," lui die klagte.
Volgens die regsgeleerde is die korrekte prosedure dat 'n aanklaer die saak uitroep terwyl die hof in sitting is en die klagstaat aan die landdros oorhandig.
Die landdros moet die hofordonnans beveel om die beskuldigde se naam binne en buite die hof in die landdros se teenwoordigheid uit te roep.
As die beskuldigde nie teenwoordig is nie, moet die ordonnans die landdros daaroor inlig, waarna die aanklaer die landdros moet versoek om 'n lasbrief uit te reik. Die landdros moet die korrekte tyd aanteken waarop die naam uitgeroep is.
"Dit is duidelik dat die prosedures deur die wetgewer geskep is om enige moontlike foute uit te skakel," sê die regsgeleerde.
Mnr. Danie Schoeman, sekretaris van die kommissie, het bevestig dat die klagte ontvang is. "Die kommissie het afskrifte van die klagte na die klusterhoofde aan die hoof van Mpumalanga en Gauteng gestuur om die probleme wat by hul howe uitgewys is in hul provinsies te ondersoek en regstellings te doen."
08-01-2005, 05:14 AM #227
Wending in Leigh-saak
JOHANNESBURG. - Daar wag nóg 'n verrassing in die saak waarin Donovan Moodley, selferkende ontvoerder en moordenaar van me. Leigh Matthews, Donderdag gevonnis word, het supt. Piet Byleveld, die baasspeurder wat Moodley aangekeer het, gister bekend gemaak.
"Sy vonnisoplegging is dié week, maar ek is nog steeds besig met die ondersoek. Ek hou nooit op nie, want ek haat dit om te verloor. Dit maak baie mense senuagtig en ek hou daarvan. Só 'n saak neem tyd om alles deeglik na te gaan en ek hou die Matthews-gesin steeds op hoogte van verwikkelinge," het Byleveld gesê.
Talle vrae oor of Moodley hulp gehad met die misdaad en of hy in die hof geswyg het om iemand te beskerm, knaag steeds ondanks al die onthullings wat verlede week in die Johannesburgse hooggeregshof gekom het.
Oor moontlike antwoorde op dié vrae wou Byleveld nie nou uitwei nie.
Byleveld meen nuuskieriges moet vasbyt, want daar wag 'n verrassing op almal.
Na afloop van Moodley se vonnisoplegging sal Byleveld se volledige verklaring van 126 getikte bladsye oor die ondersoek bekend gemaak word.
Die naweek het dit bekend geraak dat Moodley glo die idee om Matthews te ontvoer, uit die 2002-fliek Trapped - 'n ontvoeringsdrama met Charlize Theron in die hoofrol - gekry het.
Dié fliek, wat deur 'n resensent as 'n "vervelige riller" afgemaak is, handel oor Theron se karakter se dogter wat deur beroepsontvoerders ontvoer word. Theron en haar man dwing die boewe se "perfekte plan" eindelik van die spoor. "It was the perfect plan until she refused to be the perfect victim," lui dié fliek se lokspreuk.
Volgens Byleveld het Moodley tydens ondervraging laat blyk hy het die idee vir Matthews se ontvoering van 'n fliek gekry.
"Ek het deeglike navorsing gedoen oor watter video's hy gehuur het en al die videowinkels waarheen hy gegaan het, besoek.
"Hy het meestal komedies gehuur. Eers kon ek nie dié spesifieke fliek vind nie, maar het toe verder gekrap," het Byleveld gesê.
Hy wou egter nie die fliek self kyk nie omdat dit moontlik sy objektiwiteit tydens die ondersoek sou belemmer.
Die verskynsel dat moordenaars inspirasie vir hul planne en misdade uit flieks of boeke put, is vir hom 'n nuutjie.
"Dit is die eerste keer dat ek só iets in enige van my ondersoeke teëkom," het Byleveld daaroor gesê.
08-01-2005, 05:17 AM #228
Nuwe wet kan motoriste duisende ekstra aan versekering laat opdok
JOHANNESBURG. - "Ingrypende" wysigings aan die Wet op die Padongelukfonds wat oormôre deur die parlement se portefeuljekomitee oor vervoer bespreek word, gaan die "lewe van elke Suid-Afrikaanse motoris raak".
Dit gaan "onvermydelik 'n negatiewe uitkringeffek hê, soos stygings in mense se versekering en op mediese fondse se uitbetalings en gevolglik verhogings wat van fondslede geëis sal moet word".
Dié waarskuwing kom gister van die spesialis litigant op sake van die padfonds, mnr. Michael de Broglio van die Johannesburgse Prokureursvereniging.
Dit is reeds die sesde konsepwet wat die portefeuljekomitee moet bespreek en bevat bepalings wat eise ingrypend aan bande gaan lê.
De Broglio sê die ondervinding het geleer dat wysigings soms "ter elfder ure" aan konsepte aangebring word, "maar in die lig van die feit dat die minister onlangs die hele raad van die fonds in die pad gesteek het, is almal nou gespanne en sal hulle waarskynlik probeer om die konsepwetgewing so gou moontlik in die parlement te kry".
Van die belangrikste wysigings wat gaan intree as die konsep wet word, bring mee, volgens De Broglio, dat net 10% van die mense wat tans ná botsings weens ander se nalatigheid eise kan instel, dit voortaan nog sal kan doen.
"Een van die wysigings is dat eise net ingestel sal kan word vir beserings wat as 'ernstig' deur die wet omskryf word.
"Vir 'n werker wat 'n arm breek en drie weke nie kan werk nie, is dit miskien nie die einde van die wêreld nie.
"Maar wat van die konsertpianis wat dalk nooit weer die speelpeil kan bereik wat hy voor die botsing gehad het nie?
"Boonop beperk die nuwe wet eise tot R100 000 vir pyn en lyding, selfs al het die slagoffer albei sy bene en arms verloor.
"Die beperking op verlies aan inkomste weens 'n botsing word beperk tot R160 000 per jaar.
"Wat gebeur met 'n maatskappydirekteur wat R4 miljoen per jaar verdien en nooit weer kan werk nie omdat hy heeltemal verlam is of breinskade het?"
De Broglio sê die onvermydelike gevolg van die nuwe wet sal wees dat slagoffers van ongelukke hulle tot private litigasie teen die nalatiges sal moet wend, wat beteken dat elke motorryer vir sy eie beswil voortaan versekering teen regsaanspreeklikheid sal moet uitneem - "ondanks die feit dat elke motorryer reeds met elke liter brandstof wat hy ingooi tot die padfonds se geldkas bydra."
En weens die "belaglike lae bedrae wat die padfonds beoog om uit te betaal, sal mediese fondse voortaan moet opdok vir mediese behandeling, wat gaan meebring dat lede se bydraes aansienlik gaan styg omdat mediese fondse reeds sukkel."
De Broglio sê die situasie is só ernstig dat die Johannesburgse Prokureursvereniging tot op die laaste nog teen die nuwe wet sal baklei. As dit desondanks aanvaar word, sal oorweeg word om dit na die konstitusionele hof te vat.
08-01-2005, 05:25 AM #229
08-01-2005, 05:37 AM #230
Oud-Vrystater uit Zim-tronk
PRETORIA. - "Dit voel asof ek skoongeboul is uit my eerste lewe, maar my tweede lewe se beurt het Saterdag begin."
Dít is hoe mnr. Niel Steyl, oud-Vrystater en een van die twee vlieëniers wat die afgelope 17 maande in die Chikurubi-maksimumsekerheidstronk in Zimbabwe aangehou en die naweek vrygelaat is, gister oor sy nuutgevonde vryheid gesels het.
"Ek sou waarskynlik beter gevaar het om op die matjie voor die bed te slaap as in die bed," was sy reaksie ná sy eerste nagrus in skoon gerief. In die tronk het die mans op die kaal sementvloer geslaap. Eergisteraand en gister het hy, sy drie broers, sy ouers en familie vir die eerste keer in 17 maande saamgekuier.
"My beker loop oor - ek het hom vreeslik gemis. Hy lyk só mooi en fiks en het niks van sy humorsin verloor nie," het sy ma, Rina (van Bloemfontein), gesê. "Al my seuns is weer bymekaar." Die Steyl-familie kom oorspronklik van Harrismith waar mnr. Johan Steyl, Niel se pa, skoolhoof was. Steyl sr. en sy vrou woon in die Noorderbloem-aftreeoord in Heliconhoogte. Niel se broer, Crause, is 'n bekende vlieënier van 'n lugambulansdiens in Noord-Kaap en Vrystaat en woon ook in Bloemfontein.
Niel se gewese vrou, Petro, en dogtertjies, Catherine (12) en Janine (8), woon in Harrismith.
Niel, wat vandag 44 word, en mnr. Hendrik Hamman, die ander vlieënier van Namibië, is in Maart verlede jaar saam met nog 67 Suid-Afrikaners op Harare se lughawe in hegtenis geneem toe hulle na bewering dáár wapens sou oplaai om 'n staatsgreep in Ekwatoriaal-Guinee te gaan uitvoer.
Getrou aan hul reputasie, het die tronkamptenare ook met dié twee - net soos met die res van die groep se vrylating vroeër vanjaar - speletjies gespeel oor presies hoe en wanneer hulle vrygelaat sou word. Die twee se families het vliegkaartjies vir hulle gekoop en tot Saterdag was almal gerus dat alles in orde is.
"Ons is halfvyf die oggend redelik hardhandig wakkergemaak, ons hande en voete geboei en agterop 'n bakkie gelaai. Ons het nie geweet wat gebeur nie totdat ons gesien het ons beweeg grens se kant toe.
"Voor en agter ons was voertuie met gewapende soldate. By Masvingo was die bakkie se brandstof op en is ons eers in Mutare se rigting voordat ons verder grenspos toe is. By Beitbrug het ons steeds in boeie gesit totdat 'n amptenaar van die Suid-Afrikaanse kant ons kom haal het."
Steyl is saam met sy broer, Johan van Hartebeespoort, en sy pa per vliegtuig Pretoria toe, terwyl Hamman se familie hom kom haal het.
Oor sy tyd in die tronk vertel Steyl die feit dat hy fiks gebly het, was sy redding.
"Ek het elke oggend 900 keer met al twee voete op die toilet en af getrap. Ek het vir my gewigte van waterbottels en handdoeke geprakseer en geoefen. As ons uitgelaat is, het ek al in die rondte gedraf."
Dan het hy die geweldsmisdadigers saam met hom leer skaak speel: "Ek was vrek bang aan die begin. Dit is van die rofste ouens wat 'n mens aan kan dink en homoseksuele bedrywighede was aan die orde van die dag.
"Snaaks genoeg het hulle nie aan my geraak nie. Die ander ding wat erg was, was die aantal mense wat om jou doodgaan."
Steyl is reg om weer aan sy loopbaan te begin werk, al is daar waarskynlik nog 'n hofsaak plaaslik teen hom en Hamman hangend.